Introduktion
Forfattere: Kurt Christensen
Tidsskrift: dttk (13-07-2020)

## INTRODUKTION

Efter længere tids forberedelse er det en glæde nu at kunne præsentere  temanummeret  om  »Kristendom  og  det  nationale«.

Der indledes med en meget vægtig oversigtsartikel af Michael Böss om »Stat, kirke og folk i europæisk historie«. Den følges op af en artikel: »Identitetsdifferentiering som kritisk kriterium. Udkast til relationen mellem national og kristen identitet i teologisk belysning« af Michael Agerbo Mørch, der som titlen antyder rejser spørgsmålet, om den kristne og den nationale identitet befinder sig på samme niveau. Fra norsk hold bidrages med artiklen »Kjærligheten og staten: Teologiske refleksjoner i dialog med James Baldwin, Hannah Arendt og Gillian Rose« af Ragnar Misje Bergem, som diskuterer, om kærlighed overhovedet har nogen plads i politik.

Disse  artikler  bliver  fulgt  op  af  tre  perspektivartikler. Først »Forpligtet på religionsfrihed« af folketingsmedlem Daniel Toft Jakobsen, dernæst »National sammenhængskraft og religionsfrihed« af valgmenighedspræst Kristoffer Garne og endelig »Demokrati som fælles liv« af menighedskoordinator Filip Odgaard Bodilsen.

Med denne buket af artikler  mener  vi  at  bidrage  til  en sober og informeret debat om det stadig mere påtrængende problem, hvordan kirken og den enkelte kristne skal forholde sig i spændingen mellem »kristendom og det nationale«.

Med ønsket om god læselyst!

Kurt Christensen, ansv. red.